Diari Oficial de la Generalitat Valenciana


Sumari del DOGV 3968, del 28-03-2001 (2001/2709)

ORDRE de 14 de març de 2001, de la Conselleria d'Obres Públiques, Urbanisme i Transports, per la qual es regulen les ajudes econòmiques a municipis amb més de quinze mil habitants per al foment i la millora del transport urbà.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3968

Data del DOGV
:   28-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2709


Data del document
:   14-03-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

Anàlisi jurídica

 Descriptors 

:   * transport urbà
    * administració local
    * ajuda pública
    * suport econòmic
    * transport de viatgers

ORDRE de 14 de març de 2001, de la Conselleria d'Obres Públiques, Urbanisme i Transports, per la qual es regulen les ajudes econòmiques a municipis amb més de quinze mil habitants per al foment i la millora del transport urbà. [2001/X2709]
  
El desplaçament en transport col·lectiu és una necessitat de la població en general i especialment en els desplaçaments quotidians i d'àmbit urbà.
  
El transport col·lectiu en els municipis és una important alternativa a l'ús massiu del vehicle privat i les seues conseqüències socials negatives, afegides a la limitació en la capacitat de les infraestructures urbanes.
  
Molts dels municipis de la Comunitat Valenciana s'enfronten, a l'hora de solucionar les necessitats de mobilitat dels ciutadans i dissenyar la xarxa de transports públics col·lectius, amb problemes derivats de la pròpia configuració urbana, resultat del seu origen i l'evolució històrica, del creixement econòmic i dels condicionants orogràfics.
  
És un fet generalitzat que en la zona urbana de configuració més antiga, i lògicament menys adaptada a les necessitats del trànsit rodat, s'aglutinen gran part de les activitats econòmiques terciàries de la població, i es converteixen en importants centres generadors de desplaçaments, i aquesta alternativa de transport col·lectiu amb autobusos convencionals planteja problemes de grandària i contaminació.
  
La solució a aquests problemes requereix la introducció de noves tecnologies, actualment ja experimentades en ciutats europees, que permeten prestar el transport públic amb autobusos de menor grandària i amb energies alternatives menys contaminants.
  
La reduïda introducció d'aquests vehicles en el mercat, a causa de l'especificitat de l'ús i a la dificultat de difusió de les noves tecnologies, ocasiona processos de producció més costosos. No obstant això, aquests costos més elevats d'inversió en material mòbil, es compensen àmpliament amb la disminució dels costos socials de congestió de trànsit i contaminació acústica i atmosfèrica.
  
Conscient de la insuficiència de recursos propis dels municipis per a afrontar els problemes i les insuficiències descrites, la Direcció General de Transports considera oportú l'establiment i l'habilitació d'unes ajudes públiques de tipus econòmic als municipis per a la inversió econòmica que aquests realitzen en l'adquisició de vehicles-autobusos d'aquestes característiques.
  
En aquest sentit, l'article 105 de la Llei 7/1985, de 2 d'abril, Reguladora de les Bases de Règim Local, permet que les hisendes locals es nodrisquen d'aquells recursos que prevegen les lleis, a més dels tributs propis i de la participació en els tributs reconeguts de l'estat i de les comunitats autònomes. Així, l'article 2 la Llei 39/1988, de 28 de desembre, Reguladora de les Hisendes Locals, indica que les subvencions constitueixen part dels recursos de la hisenda de les entitats locals. La dita norma en l'article 40, regula quin és el règim d'aquestes subvencions.
  
Per tot això, i tenint en compte el que disposa l'article 47 i concordants del text refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
1. S'estableix per a l'exercici pressupostari de l'any 2001, un programa d'ajudes econòmiques a fi de fomentar i millorar el servei de transport públic col·lectiu urbà en municipis pertanyents a la Comunitat Valenciana de més de 15.000 habitants de dret.
  
2. Les ajudes s'atorgaran en els termes previstos en la present ordre i d'acord amb l'ordenament jurídic vigent.
  
Article 2. Concepte de les ajudes
  
Les ajudes econòmiques es concediran per a l'adquisició de vehicles-autobusos, que consumisquen energies alternatives no contaminants, per a la seua utilització en la prestació dels serveis objecte del present programa, des de l'1 de gener de 2001.
  
Article 3. Quanties
  
1. Les ajudes s'atorgaran a càrrec del crèdit contingut en el programa 513.30, línia T0816000, capítol VII, dels pressupostos de la Conselleria d'Obres Públiques, Urbanisme i Transports, 2001, i es destina un crèdit o import global de 12.812.571 (cinquanta milions) de pessetes (300.506,05 euros) que podrà ser ampliat en cas d'existència de disponibilitats pressupostàries.
  
2. En qualsevol cas, les ajudes seran atorgades fins que s'esgote la corresponent consignació pressupostària.
  
3. L'adquisició de vehicles-autobusos per a la seua utilització en la prestació dels serveis de transport públic urbà regular d'ús general serà subvencionada al 80% del cost total de la inversió, amb un límit màxim de 15.397.228 (vint milions) de pessetes (120.202,42 euros) per vehicle.
  
Article 4. Beneficiaris
  
Podran ser beneficiaris d'aquestes ajudes els municipis de més de 15.000 habitants de dret, segons el padró municipal de 1996, que tinguen transport intern en la seua població a través de concessions de transport públic regular permanent d'ús general amb trànsits urbans autoritzats.
  
Article 5. Requisits
  
1. Els municipis que opten a les ajudes hauran de presentar un pla sobre el servei que afecta l'àmbit urbà a prestar amb el vehicle/s subvencionat/s. Aquest pla s'ajustarà a les exigències establides en l'article 6, punt 4.4 de la present ordre.
  
2. Els municipis que opten a les ajudes estaran obligats, en tot moment, a facilitar tota la informació que els siga requerida per la Direcció General de Transports, així com sotmetre's a qualsevol actuació de control i verificació en l'ocupació i ús de les ajudes atorgades.
  
3. Els municipis que opten a les ajudes no hauran de tenir pendent cap sanció definitiva per incompliment de la legislació del transport, així com posar en coneixement de la Direcció General de Transports qualsevol ajuda o subvenció que reben per a la mateixa finalitat, d'altres administracions o entitats públiques o privades.
  
L'import de les subvencions o ajudes no podrà ser d'una quantia tal que, aïllada o conjuntament amb subvencions rebudes d'altres ens públics o privats, supere el cost d'adquisició del vehicle.
  
Article 6. Sol·licituds, documentació i terminis
  
1. Les sol·licituds d'ajuda previstes en la present ordre s'hauran d'efectuar mitjançant instància formalitzada segons el model que figura en l'annex, dirigida al director general de Transports (Av. de Blasco Ibáñez, 50, València 46325).
  
2. Les sol·licituds i la documentació exigida hauran de ser presentades en el termini de dos mesos comptador a partir de l'endemà de la publicació de la present ordre en el Diari Oficial de la Generalitat Valenciana, en els serveis centrals (av. de Blasco Ibáñez, 50, València 46193) o territorials de la Conselleria d'Obres Públiques, Urbanisme i Transports (c/ de Gregorio Gea, 27, a València; av. del Mar, 16, a Castelló de la Plana; i c/ d'Itàlia, 12, a Alacant), sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. Les sol·licituds hauran d'anar firmades per l'alcalde president de la Corporació Municipal o persona que la represente, la qual cosa s'haurà d'acreditar.
  
4. La sol·licitud s'haurà d'acompanyar dels següents documents:
  
4.1 Certificat de l'acord del ple municipal en què s'incloguen els aspectes següents:
  
a) Facultar el president de la corporació municipal que es tracte per a sol·licitar de la Conselleria d'Obres Públiques, Urbanisme i Transports l'ajuda econòmica necessària per a l'adquisició de vehicle/s tipus autobús que es desitja/desitgen que siga/siguen subvencionat/s per a la prestació dels trànsits urbans autoritzats en la concessió de transport regular públic de viatgers d'ús general.
  
b) Compromís de la corporació municipal del finançament i abonament de la part de l'import no subvencionat. Tot això segons les quantitats reflectides en la factura proforma relativa al vehicle.
  
c) Existència de disponibilitat pressupostària de les quantitats necessàries per a l'adquisició del vehicle i el compromís de no minorar ni modificar la partida pressupostària destinada a aquest fi.
  
d) Compromís exprés que l'ús del vehicle que s'adquirisca s'ajustarà al que preveu al pla descriptiu que és present a la Conselleria i a què es refereix la present ordre.
  
e) Manifestació expressa que es coneix i accepta la quantitat màxima amb la qual la Conselleria poguera subvencionar l'adquisició del vehicle, la qual no s'incrementarà per cap motiu, i serà a càrrec de l'entitat local beneficiària el finançament i el pagament de l'addicional necessari.
  
f) Compromís exprés de comunicar d'altres ajudes o finançaments públics o privats sol·licitats o obtinguts per als mateixos fins, així com de sotmetiment a control i comprovació per part de l'administració autonòmica de l'adscripció i ús del vehicle als fins previstos.
  
g) Manifestació expressa que es coneixen i accepten tots els requisits que s'estableixen en la present ordre i que l'incompliment d'aquests, facultarà la Conselleria d'Obres Públiques, Urbanisme i Transports a revocar la subvenció concedida, la qual cosa implicarà l'obligació de tornar les quantitats percebudes.
  
h) Compromís exprés que, en cas de resultar beneficiari, el vehicle es destinarà de forma continuada a la prestació del servei i en les condicions contingudes en el pla presentat i, si és procedent, en les incloses en la resolució de concessió de l'ajuda i que el corresponent ajuntament conservarà la titularitat del vehicle.
  
i) Compromís exprés de remetre a la Direcció General de Transports de la Conselleria d'Obres Públiques, Urbanisme i Transports amb caràcter anual i durant els cinc anys següents a la concessió de la subvenció, documentació estadística relativa al nombre d'usuaris i evolució de la demanda atesa.
  
4.2 Factura proforma o pressupost del o dels vehicles a adquirir.
  
4.3 Memòria explicativa de les característiques del vehicle o dels vehicles a adquirir, preus de mercat, i raons per a l'elecció del model en cada cas, i es detalla el pla de finançament d'aquests.
  
4.4 Pla descriptiu dels serveis a què es dedicaran els vehicles adquirits, siguen serveis ja existents o per crear, recorregut, parades, expedicions, horaris i calendari, mitjans materials i humans i cost dels serveis, així com la necessitat de la subvenció sol·licitada, amb l'acceptació del concessionari afectat.
  
S'haurà d'identificar l'empresa prestatària del servei, amb l'aportació de la seua denominació, el CIF i el número de concessió administrativa.
  
4.5 Memòria explicativa sobre els motius de prestació dels serveis, la població atesa, la demanda que seria satisfeta amb els nous vehicles, i les previsions d'ús del servei.
  
4.6 Certificat de la població de dret en el municipi, segons el padró de 1996.
  
Article 7. Criteri d'atorgament
  
Les sol·licituds d'ajuda econòmica seran ateses sempre que es complisquen els requisits establits en la present ordre i prenent en consideració els següents criteris i fins al límit de la consignació pressupostària:
  
a) Respecte al model de vehicle elegit: (d'1 a 40 punts).
  
1. Nivell de contaminació acústica i atmosfèrica (d'1 a 10 punts).
  
2. Grau d'adequació per a la prestació dels serveis a què s'adscriga, en especial pel que fa a l'adaptació a les dimensions del viari en els centres històrics i en altres àmbits que per les seues característiques siga particularment aconsellable l'ús de vehicles de transport públic no contaminants (d'1 a 10 punts).
  
3. Nivell de fiabilitat tècnica (d'1 a 10 punts).
  
4. Grau d'accessibilitat per a les persones amb problemes de mobilitat reduïda. (d'1 a 10 punts).
  
b) Respecte als serveis a què es pretenga adscriure el vehicle: (d'1 a 60 punts).
  
1. Entitat de la demanda de transport que es pretenga atendre, tenint en compte tant factors quantitatius com qualitatius tals com l'escàs nivell de motorització o la baixa accessibilitat de les zones servides (d'1 a 20 punts).
  
2. La vinculació dels serveis proposats a polítiques més generals relacionades amb la protecció d'àmbits urbans d'interès històric, la minoració del trànsit privat en zones on convinga incrementar les facilitats per als vianants, la potenciació del comerç local, etc. (d'1 a 20 punts).
  
3. El nivell de coordinació amb altres serveis de transport públic existents (d'1 a 20 punts).
  
Article 8. Procediment
  
1. Rebudes les sol·licituds, es confeccionaran els corresponents expedients l'examen i la valoració dels quals correspondrà a la Direcció General de Transports, que podrà requerir els interessats perquè esmenen les deficiències detectades o aporten la documentació que es considere necessària.
  
2. La Direcció General de Transports, una vegada estudiats els expedients i fixades les corresponents quanties, i tenint en compte els criteris de valoració establits en la present ordre, elaborarà les propostes de resolució, que seran elevades al conseller d'Obres Públiques, Urbanisme i Transports per a la resolució definitiva que, en el cas d'atorgament de l'ajuda, expressarà amb exactitud la quantia atorgada.
  
3. El termini màxim per a resoldre i notificar les sol·licituds presentades serà de quatre mesos i el còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat el dit termini sense que haja recaigut resolució expressa haurà d'entendre's que aquesta és desestimatòria de la concessió de la subvenció.
  
Article 9. Justificació de la despesa
  
1. Una vegada notificades les resolucions d'atorgament i previ al cobrament d'aquestes per les entitats locals beneficiàries, aquestes hauran de justificar la despesa efectivament realitzada en el termini de dos mesos des de la citada notificació, i s'aportarà per a això la següent documentació:
  
a) Factura acreditativa de l'adquisició del vehicle, i s'inclouen les característiques del xassís i la carrosseria.
  
b) Compromís d'adscriure i dedicar el vehicle adquirit a la realització del servei d'àmbit urbà a través de la concessió administrativa de transport públic regular permanent d'ús general corresponent. Havent de presentar la documentació que acredite que la persona prestatària del servei ha assumit formalment la dita obligació respecte a la corporació local i realitzada la sol·licitud de les corresponents actuacions administratives davant de l'administració autonòmica.
  
Una vegada presentada la referida documentació per l'entitat beneficiària i després de la comprovació prèvia dels justificants, es procedirà per part de la Direcció General de Transports a tramitar la proposta de pagament corresponent.
  
Així mateix, es disposarà d'un termini de 95 dies des de la data de notificació de la resolució definitiva per a presentar la documentació següent:
  
a) Dades de domiciliació bancària.
  
b) Permís de circulació i fitxa tècnica del nou vehicle.
  
c) Còpia de la sol·licitud de matriculació del vehicle.
  
Article 10. Pagament de les subvencions
  
Una vegada rebuda en temps i forma per l'administració autonòmica la documentació descrita en l'article anterior, i després de les oportunes comprovacions, es procedirà al pagament de la subvenció.
  
Article 11. Obligacions dels beneficiaris
  
Els beneficiaris d'aquestes ajudes estaran obligats a:
  
a) Mantenir les condicions establides en el pla presentat i acceptat pel concessionari.
  
En aquest últim cas, serà necessari presentar la documentació que acredite que aquesta obligació ha sigut formalment assumida per la persona prestatària del servei respecte a la corporació local.
  
b) Conservar la titularitat del vehicle adquirit.
  
c) Facilitar qualsevol dada o document que la Direcció General de Transports considere necessari demanar per a un coneixement exacte i veraç dels objectius i fins de la present ordre i sotmetre's a qualsevol actuació de control als mateixos efectes.
  
d) Comunicar a la Direcció General de Transports qualsevol alteració o incidència relativa a la prestació del servei pel vehicle adquirit.
  
Article 12. Revocació de les ajudes
  
1. Procedirà el reintegrament de les quantitats percebudes i l'exigència d'interessos de demora des del moment del pagament de l'ajuda econòmica en el cas que es verifique l'incompliment de les condicions establides en la present ordre, i especialment, la no conservació de la titularitat del vehicle, la no prestació del servei, o l'incompliment dels trànsits i itineraris previstos en el servei.
  
2. A aquest efecte es podrà incoar, per l'òrgan competent per a la concessió de les ajudes, el corresponent expedient que podrà finalitzar, si és procedent, amb la revocació de la subvenció, l'obligació del reintegrament de les ajudes concedides i els interessos de demora.
  
DISPOSICIONS FINALS
  
1. Es faculta el director general de Transports per a dictar les disposicions i adoptar les mesures que es considere oportunes per al desenvolupament i aplicació del que disposa la present ordre.
  
2. Per al coneixement de totes les qüestions que suscite el desenvolupament de la present ordre serà competent la Conselleria d'Obres Públiques, Urbanisme i Transports.
  
3. La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 14 de març de 2001
  
El conseller d'Obres Públiques, Urbanisme i Transports,